L-istati membri tal-Unjoni Ewropea imponew formalment sanzjonijiet ġodda fuq ir-Russja minħabba il-kriżi li għaddejja fl-Ukrajna. Il-miżuri l-ġodda jinkludu fost l-oħrajn restrizzjonijiet fuq kemm kumpaniji kbar taż-żejt Russi li huma mmexxija mill-istat jistgħu jikbru fis-swieq finanzjarji Ewropej. Madanakollu, dawn il-miżuri mistennija jidħlu fis-seħħ jiem li ġejjin u mhux b’mod immedjat. Min-naħa tagħhom, ir-Russja ċaħdu l-akkużi li qed jinġiebu kontrihom mill-Ukrajna u l-pajjiżi tal-Punent, li huma qed jibagħtu t-truppi tagħhom biex jgħinu lir-ribelli favur ir-Russja. Intant il-President Ukren Petro Poroshenko żar il-belt ta’ Mariupol fejn issoktaw l-attakki wara li ntlaħaq ftehim ta’ paċi. Hu faħħar lir-resident talli qed jiddefendu din il-belt hekk kif tenna li din kienet, għadha u se tibqa’ Ukrena.